b'\n_START_ARTICLE_\nOslomet \xe2\x80\x93 storbyuniversitetet\n_START_SECTION_\nR\xc3\xb8tter i profesjonsrettede h\xc3\xb8gskoler og fagskoler\n_START_PARAGRAPH_\nH\xc3\xb8gskolen i Oslo (HiO) og H\xc3\xb8gskolen i Akershus (HiAk) ble begge etablert ved fusjoner av en rekke mindre h\xc3\xb8yskoler i Osloregionen i forbindelse med h\xc3\xb8gskolereformen i 1994; H\xc3\xb8gskolen i Oslo ble dannet ved fusjon av 20 h\xc3\xb8yskoler og H\xc3\xb8gskolen i Akershus bestod av fem tidligere h\xc3\xb8yskoler; fra 1994 var H\xc3\xb8gskolen i Oslo Norges st\xc3\xb8rste h\xc3\xb8gskole. Disse h\xc3\xb8yskolene og deres forl\xc3\xb8pere representerte en rekke til dels sv\xc3\xa6rt ulike tradisjoner og yrker, men hadde i hovedtrekk tradisjonelt fokus p\xc3\xa5 praktiske profesjonsutdannelser, herunder ingeni\xc3\xb8r-, l\xc3\xa6rer- og sykepleierutdannelse. Mange av forl\xc3\xb8perinstitusjonene var fagskoler som fikk h\xc3\xb8yskolestatus i 1970- og 1980-\xc3\xa5rene. De eldste av forl\xc3\xb8perne er Christiania tekniske skole (1873) og Den kvindelige industriskole i Christiania (1875).\n_START_SECTION_\nAkademisering siden 1990-\xc3\xa5rene\n_START_PARAGRAPH_\nEtter h\xc3\xb8gskolereformen gjennomgikk H\xc3\xb8gskolen i Oslo og H\xc3\xb8gskolen i Akershus en gradvis akademisering; virkeomr\xc3\xa5det ble utvidet til flere tradisjonelt akademiske disipliner, forskningsvirksomheten ble styrket, undervisningen i eksisterende fag ble over tid i st\xc3\xb8rre grad forskningsbasert, h\xc3\xb8gskolene la st\xc3\xb8rre vekt p\xc3\xa5 akademiske kvalifikasjoner i sin rekruttering og studietilbudet ble utvidet til \xc3\xa5 omfatte utdannelse p\xc3\xa5 hovedfags- og i en viss grad p\xc3\xa5 doktorgradsniv\xc3\xa5._NEWLINE_Fra 1995 var h\xc3\xb8gskolene ogs\xc3\xa5 underlagt samme lov som universitetene, og fikk blant annet rett til \xc3\xa5 bruke professortittelen; de formelle forskjellene mellom universiteter og h\xc3\xb8yskoler, som tidligere hadde v\xc3\xa6rt betydelige, ble frem mot \xc3\xa5rtusenskiftet sterkt redusert. Tidligere hadde de to h\xc3\xb8gskolene flest ansatte p\xc3\xa5 h\xc3\xb8gskolelektorniv\xc3\xa5, den laveste akademiske stillingen, men gjennom kompetanseheving og s\xc3\xa6rlig nyrekruttering av h\xc3\xb8yere kvalifiserte akademikere har andelen f\xc3\xb8rsteamanuenser og professorer \xc3\xb8kt betydelig etter \xc3\xa5rtusenskiftet. Dette var s\xc3\xa6rlig tilfelle ved den dav\xc3\xa6rende H\xc3\xb8gskolen i Oslo, men i mindre grad ved H\xc3\xb8gskolen i Akershus. Utviklingen av h\xc3\xb8yskolene siden 1990-\xc3\xa5rene er i stor grad sammenlignbar med utviklingen av f.eks. britiske polytekniske skoler til s\xc3\xa5kalte \xc2\xabnye universiteter\xc2\xbb i samme tidsrom.\n_START_SECTION_\nDannelsen av H\xc3\xb8gskolen i Oslo og Akershus og fusjoner med forskningsinstitutter\n_START_PARAGRAPH_\nI 2011 fusjonerte H\xc3\xb8gskolen i Oslo og H\xc3\xb8gskolen i Akershus, og dannet H\xc3\xb8gskolen i Oslo og Akershus (HiOA), som dermed ble Norges klart st\xc3\xb8rste h\xc3\xb8gskole. I 2014 fusjonerte denne institusjonen ogs\xc3\xa5 med to samfunnsvitenskapelige forskningsinstitutter, Arbeidsforskningsinstituttet (AFI) og Norsk institutt for forskning om oppvekst, velferd og aldring (NOVA), som ble organisert som autonome institutter innenfor HiOA, organisert innen paraplyen Senter for arbeids- og velferdsforskning. I 2016 gikk ogs\xc3\xa5 Norsk institutt for by- og regionforskning (NIBR) og Statens institutt for forbruksforskning (SIFO) inn i HiOA. Gjennom innlemmelsen av disse fire store og veletablerte forskningsinstituttene med en forskningstradisjon tilbake til 1960-\xc3\xa5rene ble forskningsvirksomheten ved HiOA som helhet vesentlig utvidet.\n_START_SECTION_\nUniversitetsstatus\n_START_PARAGRAPH_\nHiOA leverte 22. februar 2017 s\xc3\xb8knad om universitetsakkreditering til NOKUT, med m\xc3\xa5l om \xc3\xa5 oppn\xc3\xa5 universitetsstatus innen kort tid. HiOA sendte den endelige s\xc3\xb8knaden til Kunnskapsdepartementet 15. desember 2017, etter at NOKUT hadde konkludert med at institusjonen oppfylte vilk\xc3\xa5rene for universitetsstatus. 12. januar 2018 vedtok regjeringen \xc3\xa5 tildele h\xc3\xb8gskolen universitetsstatus med virkning fra samme dag.\n_START_SECTION_\nNavn\n_START_PARAGRAPH_\nDen dav\xc3\xa6rende h\xc3\xb8gskolen gjennomf\xc3\xb8rte en lengre prosess om navnevalg ved vellykket universitetss\xc3\xb8knad, der navnene Aker universitet, Nova universitet og Profesjonsuniversitetet var de opprinnelige finalistene. Senere ble navnet \xc2\xabOsloMet \xe2\x80\x93 Storbyuniversitetet\xc2\xbb lansert av rektor Curt Rice, og h\xc3\xb8gskolestyret vedtok \xc3\xa5 foresl\xc3\xa5 dette navnet med denne skrivem\xc3\xa5ten overfor Kunnskapsdepartementet med knappest mulig flertall (6\xe2\x80\x935). Navnet ble kritisert av Spr\xc3\xa5kr\xc3\xa5det og andre; 18. januar 2018 uttalte Spr\xc3\xa5kr\xc3\xa5det at den korrekte skrivem\xc3\xa5ten for navnet etter offisiell rettskrivning er \xc2\xabOslomet \xe2\x80\x93 storbyuniversitetet\xc2\xbb, og anbefalte alle \xc3\xa5 bruke denne skrivem\xc3\xa5ten; navnet er skrevet slik i den offisielle listen over navn p\xc3\xa5 statsorganer. I 2019 la kulturminister Trine Skei Grande frem forslag til ny spr\xc3\xa5klov som vil gi Spr\xc3\xa5kr\xc3\xa5det myndighet til \xc3\xa5 forby uheldige navn p\xc3\xa5 statlige organer, og Oslomet var et av navnene som ble nevnt som eksempel. Kulturministeren uttalte at \xc2\xabstatsorgan m\xc3\xa5 f\xc3\xb8lge norske rettskrivningsregler\xc2\xbb og at hun \xc2\xabh\xc3\xa5per \xc3\xa5 sette en standard\xc2\xbb; hun presiserte at loven ikke vil f\xc3\xa5 tilbakevirkende kraft for institusjoner som Oslomet, men at det \xc2\xabg\xc3\xa5r jo an \xc3\xa5 tenke seg om en gang til\xc2\xbb.\n_START_SECTION_\nStudiesteder\n_START_PARAGRAPH_\nOslomet har tre studiesteder: Studiested Pilestredet (Frydenlund, Pilestredet park og Holbergs plass), studiested Kjeller og studiested Sandvika (Kunnskapssenteret i Sandvika).\n_START_SECTION_\nStudier\n_START_PARAGRAPH_\nDe fleste av universitets studietilbud er profesjonsutdanninger. Universitetet har halv\xc3\xa5rs- og \xc3\xa5rsstudier, over 50 bachelorstudier, 25 masterstudier og en rekke etter- og videreutdanningstilbud. I tillegg har Oslomet fem doktorgradsprogrammer og et f\xc3\xb8rstelektorprogram.\n_START_SECTION_\nRektorer\n_START_PARAGRAPH_\nKari Toverud Jensen var f\xc3\xb8rste rektor ved den sammensl\xc3\xa5tte H\xc3\xb8gskolen i Oslo og Akershus 2011\xe2\x80\x932015. Curt Rice ble ansatt som rektor ved HiOA/Oslomet for perioden 2015\xe2\x80\x932019 og ble i 2018 ansatt for sitt andre \xc3\xa5rem\xc3\xa5l frem til 2023.'